CELEX: 32018D0747
Language: et
Date: 2018-05-14 00:00:00
Title: Nõukogu rakendusotsus (EL) 2018/747, 14. mai 2018, uue psühhoaktiivse aine N-(1-amino-3,3-dimetüül-1-oksobutaan-2-üül)-1-(tsükloheksüülmetüül)-1H-indasool-3-karboksamiidi (ADB-CHMINACA) suhtes kontrollimeetmete kehtestamise kohta

22.5.2018   
            
            
               ET
            
            
               Euroopa Liidu Teataja
            
            
               L 125/8
            
         NÕUKOGU RAKENDUSOTSUS (EL) 2018/747,
   14. mai 2018,
   uue psühhoaktiivse aine N-(1-amino-3,3-dimetüül-1-oksobutaan-2-üül)-1-(tsükloheksüülmetüül)-1H-indasool-3-karboksamiidi (ADB-CHMINACA) suhtes kontrollimeetmete kehtestamise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta, (1) eriti selle artikli 8 lõiget 3,
   võttes arvesse Euroopa Komisjoni ettepanekut,
   võttes arvesse Euroopa Parlamendi arvamust (2)
   
   ning arvestades järgmist:
   
               (1)
            
            
               Euroopa Narkootikumide ja Narkomaania Seirekeskuse laiendatud teaduskomitee koostas eriistungil kooskõlas otsuse 2005/387/JSK artikliga 6 riskihindamisaruande uue psühhoaktiivse aine N-(1-amino-3,3-dimetüül-1-oksobutaan-2-üül)-1-(tsükloheksüülmetüül)-1H-indasool-3-karboksamiidi (ADB-CHMINACA) kohta ning esitas selle 14. novembril 2017 komisjonile ja nõukogule.
            
         
               (2)
            
            
               ADB-CHMINACA on sünteetiline kannabinoid. See avaldab sarnast mõju nagu kanepi peamine psühhoaktiivne toimeaine THC, kuid ADB-CHMINACA-l on täiendav eluohtlik toksilisus. Kuna ühest küljest on ADB-CHMINACA toime väga tugev ning teisest küljest esineb seda suitsetamissegudes suurtes või erinevates teadmata kogustes, kaasneb sellega väga suur mürgistuse oht.
            
         
               (3)
            
            
               ADB-CHMINACA on liidus olnud kättesaadav alates vähemalt 2014. aasta augustist ning seda on avastatud 17 liikmesriigis. Kuna ADB-CHMINACA esinemist regulaarselt ei kontrollita, võib arvata, et tegelikkuses esineb ADB-CHMINACA-d aruandluses kajastatust rohkem. Enamasti konfiskeeriti ADB-CHMINACA-dtaimse materjalina, mõnikord ka pulbri kujul, vähemal määral ka muul füüsilisel kujul, näiteks kuivatuspaberi kujul. Kogu liidus on seda konfiskeeritud rohkem kui 630 korral.
            
         
               (4)
            
            
               Kolm liikmesriiki on teatanud kokku 13 surmajuhtumist, mis on seotud ADB-CHMINACA-ga. Vähemalt üheksal juhul oli surma otsene või tõenäoline põhjus ADB-CHMINACA. Peale selle teatas üks liikmesriik kolmest ADB-CHMINACA-ga seotud ägedast mürgistusest, mis ei lõppenud surmaga. ADB-CHMINACA puhul on nii ägedate mürgistuste kui ka surmade avastamine ja kajastamine tõenäoliselt puudulik.
            
         
               (5)
            
            
               Puuduvad andmed organiseeritud kuritegevuse võimaliku seotuse kohta ADB-CHMINACA liidus tootmise, levitamise, salakaubaveo ja tarnimisega. Kättesaadavad andmed osutavad, et ADB-CHMINACA-t toodetakse Hiinas asuvates keemiaettevõtetes.
            
         
               (6)
            
            
               ADB-CHMINACA-t müüakse tavaliselt uimastitarvete poodides nii väikestes kui ka hulgimüügikogustes kui nn seaduslikku uimastit suitsetamissegudena või pulbri kujul, samuti internetis kanepi nn seadusliku aseainena. Seda võidakse müüa ka ebaseaduslikul uimastiturul otse. Kuna selliste toodete pakendile ei ole koostisosi tavaliselt märgitud, ei tea enamus kasutajaid, et nad tarbivad ADB-CHMINACA-t ega isegi seda, et nad tarbivad sünteetilist kannabinoidi üldiselt.
            
         
               (7)
            
            
               ADB-CHMINACA-l puudub liidus ja paistab, et ka mujal, tunnustatud meditsiiniline kasutus inimtervishoius või veterinaarias. Miski ei viita sellele, et ADB-CHMINACA-l on muud kasutusotstarvet peale kasutamise analüütilise võrdlusstandardina ja teadusuuringutes.
            
         
               (8)
            
            
               Riskihindamisaruandest nähtub, et üksikisiku ja rahvatervise- ning sotsiaalsete riskide kohta andmete puudumise tõttu tuleks mitmetele ADB-CHMINACA-ga seotud küsimustele vastamiseks teha täiendavaid uuringuid. Siiski on ADB-CHMINACA-st tervisele ja ühiskonnale tuleneva ohu kohta kättesaadavad tõendid ja andmed piisavad, et nende alusel kehtestada ADB-CHMINACA suhtes kogu liidus kontrollimeetmed.
            
         
               (9)
            
            
               ADB-CHMINACA ei ole loetletud ÜRO 1961. aasta narkootiliste ainete ühtse konventsiooni ega ÜRO 1971. aasta psühhotroopsete ainete konventsiooni alusel kontrollitava ainena. ADB-CHMINACA suhtes ei ole käimas hindamist ÜRO süsteemis.
            
         
               (10)
            
            
               Arvestades, et 13 liikmesriiki on siseriiklike uimastikontrolli õigusaktide alusel kehtestanud ADB-CHMINACA suhtes kontrolli ning neli liikmesriiki on kehtestanud ADB-CHMINACA suhtes kontrolli muude õigusaktide alusel, aitaks ADB-CHMINACA suhtes kogu liidus kontrollimeetmete kehtestamine vältida takistuste tekkimist piiriüleses õiguskaitses ja õigusalases koostöös ning aitaks kaitsta ohtude eest, mida selle aine kättesaadavus ja kasutamine põhjustab.
            
         
               (11)
            
            
               Otsusega 2005/387/JSK antakse nõukogule rakendamisvolitused, et reageerida liidu tasemel kiiresti ja eksperditeadmistele tuginedes liikmesriikide poolt avastatud ja teada antud uute psühhoaktiivsete ainete esilekerkimisele, kehtestades liidus nimetatud ainete suhtes kontrollimeetmed. Kuna on täidetud selliste rakendamisvolituste teostamiseks vajalikud tingimused ja kord, tuleks võtta vastu rakendusotsus, et kehtestada ADB-CHMINACA suhtes kontrollimeetmed kogu liidus.
            
         
               (12)
            
            
               Raamotsus 2005/387/JSK on Taanile siduv ja seepärast osaleb ta käesoleva otsuse (millega rakendatakse otsust 2005/387/JSK) vastuvõtmisel ja kohaldamisel.
            
         
               (13)
            
            
               Raamotsus 2005/387/JSK on Iirimaale siduv ja seepärast osaleb ta käesoleva otsuse (millega rakendatakse otsust 2005/387/JSK) vastuvõtmisel ja kohaldamisel.
            
         
               (14)
            
            
               Otsus 2005/387/JSK ei ole Ühendkuningriigile siduv ning seepärast ei osale ta käesoleva otsuse vastuvõtmisel ja kohaldamisel ning see ei ole tema suhtes siduv ega kohaldatav,
            
         ON VASTU VÕTNUD KÄESOLEVA OTSUSE:
   Artikkel 1
   Kogu liidus kehtestatakse kontrollimeetmed uue psühhoaktiivse aine N-(1-amino-3,3-dimetüül-1-oksobutaan-2-üül)-1-(tsükloheksüülmetüül)-1H-indasool-3-karboksamiidi (ADB-CHMINACA) suhtes.
   Artikkel 2
   Liikmesriigid võtavad vastavalt oma siseriiklikule õigusele hiljemalt 23. maiks 2019 vajalikud meetmed, et kehtestada ADB-CHMINACA suhtes kontrollimeetmed ja kriminaalkaristused, mis on ette nähtud liikmesriikide õigusaktidega, millega nad täidavad ÜRO 1971. aasta psühhotroopsete ainete konventsioonist tulenevaid kohustusi.
   Artikkel 3
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Käesolevat otsust kohaldatakse kooskõlas aluslepingutega.
   
      Brüssel, 14. mai 2018
      
         
            Nõukogu nimel
         
         
            eesistuja
         
         E. ZAHARIEVA
      
   
   
      (1)  ELT L 127, 20.5.2005, lk 32.
   
      (2)  3. mai 2018. aasta arvamus (Euroopa Liidu Teatajas seni avaldamata).